Следећег месеца, "Читосе" је повучен у разерву, а од јануара 1943. године, у Сасебу отпочињу радови на преправци у носач авиона, који ће трајати све до јануара 1944. године. Марта месеца, 1944. године, "Читосе" улази у састав 3. дивизије носача авиона, заједно са носачима авиона Чијода и Зуихо. У 09:24 сати, 22. маја 1944. године, америчка подморница Пафер је извршила неуспешан напад на "Читосе", и он пролази само са лакшим оштећењем. Почетком јуна исте године, брод је уврштен у састав Комбиноване флоте и узима учешће у бици у Фулипинском мору, као део 3. дивизије носача авиона, која је била под командом контраадмирала Обајашија. Током дводневне битке, већи део авио-групе са носача авиона "Читосе" је уништен, а преостали авиони прелазе на носач авиона Зуикаку. Јула месеца 1944. године, започиње формирање нове авио-групе, која је октобра месеца узела учешће у одбрани Формозе, и трпи велике губитке. За време битке у заливу Лејте, "Читосе" се налазио у саставу Северних „мамац“ снага, вицеадмирала Озаве, и 25. октобра 1944. године, погођен је са три бомбе, које су избацили амерички палубни авиони, и остаје непомичан на води, нагнут за 30 степени. Лака крстарица Исузу је безуспешно покушавала да узме "Читосе" у вучу, и он у 09:37 сати тоне.